
Dr. Michael Neiiendam siger i sin Bog ,,Fri- 
kirker og Sekter'': ,,Ved Baptismen forstaar vi 
den Anskuelse, der paa Grundlag af sin Opfat- 
telse og Fortolkning af det Nye Testamente 
udelukkende vil hævde Voksendaaben, som den 
eneste rette og gyldige Daab". 

Ihvorvel Dr. Neiiendams Redegørelse er rig- 
tig, saalangt den rækker, rammer den alligevel 
ikke det centrale i Baptismen. At Baptismens 
Daabspraksis falder skarpt i Øjnene paa dem, 
som praktiserer Barnedaaben, det kan jo ikke 
være anderledes. Det er jo ved at praktisere 
Voksendaaben, at vi skriver os ind i Folks Be- 
vidsthed som Baptister, derom vidner vort Navn. 
Hvad der er den væsentligste Grund til, at vi 
døber paa denne Maade, det som retfærdiggør 
vor Handlemaade, ser Folk ikke umiddelbart. 
Derfor bliver Voksendaabens Udøvelse ligesom 
en Slags Trosbekendelse, hvorved vi træder of- 
fentligt frem. 

Dertil kommer, at vi ved at udføre Voksen- 
daaben kommer i et afgjort Modsætningsfor- 
hold til, hvad der er Sæd og Skik i de gamle 


4 


Kirker, hvor Barnedaaben praktiseres. Dette 
har til Tider affødt Strid om Daabsspørgsmaa- 
let, til mere Skade end Gavn for begge Parter 
og for Guds Riges Sag. Dette har gjort sit til, 
at Daabsspørgsmaalet er kommet saa stærkt i 
Forgrunden. 

Men, som før bemærket, ihvorvel Voksendaa- 
ben hører med til Baptisternes Særstandpunkt, 
er den dog ikke Kernen i Baptismen. Der er jo 
ogsaa mange andre Samfund, der praktiserer 
Voksendaaben, men som alligevel staar Bapti- 
sterne langt fjernere end de gør, der holder paa 
Barnedaaben. Var Voksendaaben Baptisternes 
Hovedpunkt, vilde de lægge særlig Vind paa 
at døbe saa mange Mennesker som muligt. Saa- 
dan gør jo den lutherske Kirke, fordi den har 
Daaben saa stærkt i Forgrunden. Da de første 
Baptister her i Landet undlod at lade deres Børn 
døbe, fordi de ikke troede paa Barnedaaben, 
blev Børnene efter Ordre af de kirkelige Myn- 
digheder hentet i Hjemmene og tvangsdøbt. 

Nej, Baptisterne kan ikke — hvormeget man 
nu end har at indvende mod deres Daabspraksis 
— med Rette beskyldes for, at deres Mission 
først og fremmest bestaar i at døbe. At den ikke 
gør dette, kommer af, at de stiller Daaben paa 
en helt anden Plads, end Kirken gør. Denne 
lærer jo, at Daaben aabner Adgang for Menne- 
sket til Guds Rige, hvorimod Baptisterne i Til- 
slutning til Skriften fastholder, at Daaben er 
den Bekendelsesform, der giver Adgang til Me- 

nigheden for dem, i hvis Hjerte Guds Rige er 
grundet ved Troen paa Kristus. 

Vi er her ved det, der udgør Baptismens Ker- 
ne: Da Evangeliets Hovedindhold samler sig om, 
at Frelsen er af Naade ved Troen paa Jesus 
Kristus, saa bør Forkyndelsen deraf have Før- 
stepladsen i Virksomheden for Guds Riges 
Fremme, ikke Daaben: Frelsen, der er af Naade, 
bør ikke gøres afhængig af Daab, Kirke eller 
nogen Slags kirkelig Iklædning, thi da for- 
dunkles Naaden; men Daab, Kirke eller Me- 
nighed bør gøres afhængig af, at der er Men- 
nesker, som har modtaget Naade ved Tro paa 
Evangeliet. 

Thi det er ved Naadens Evangelium, at den 
Frelser, der døde paa Korset for Verdens Synd, 
ved sin Aand træder levende frem for det en- 
kelte Menneske, og det er ved Evangeliets For- 
kyndelse, at Frelsen tilbydes af Naade, som det 
er ved Evangeliet, at Troen fødes i Menneskets 
Hjerte, naar det tager imod Naadens Tilbud. 
Saadan er Frelsens Vej efter Guds Raadslutning 
i Jesus Kristus. Den bør, som fordum Vejen 
til Fristaden, gøres klar, lige og jævn, for at 
de, der søger Frelse, kan finde den. 

Naar dette Grundsyn paa Evangeliet fasthol- 
des, er der ingen Plads for Barnedaaben. Hvor- 
til skulde den vel tjene? Skal der være nogen 
Mening i Udførelsen af den, maa det jo være 
ud fra det Synspunkt, at Barnet er født med 
Troen og derfor bør døbes, eller ogsaa, at Bar- 

net faar Troen ved at blive døbt. Men hvis 
dette er Tilfældet, hvad skal da Evangeliet tje- 
ne til, naar Troen nemlig kan skaffes til Veje, 
uden at det bliver forkyndt! Nej, at gøre Daa- 
ben til det Frelsesmiddel, hvorved Kirken, ved 
dertil beskikkede Præster, kan besørge den per- 
sonlige Forbindelse knyttet mellem Mennesket 
og Guds Rige, det er at gøre den til et Sakra- 
mente, hvorved Evangeliet sættes ud af Kraft, 
og derved forrykkes Frelsens Orden. Noget saa- 
dant burde alle Protestanter lade den katolske 
Kirke være ene om. 

Men naar Evangeliet faar Førstepladsen 
blandt de Midler, hvorved Guds Rige fremmes, 
da kommer Daaben paa sin rette Plads, eftersom 
den er en Del af Evangeliet. Thi naar Troen 
ved dets Forkyndelse er født i Menneskets 
Hjerté, da staar Daaben ved Troens Dør for 
at hjælpe den frem til Bekendelsen. Som Troen 
fødes ud af Evangeliet, saaledes fødes Beken- 
delsen ud af Daaben. 

Og fastholder man Skriftens Vidnesbyrd, som 
Baptisterne gør, at Guds Rige grundes i Hjer- 
terne ved Evangeliets Forkyndelse — ikke ved 
Daab, da er der Mulighed for at bygge Menig- 
heden efter den Orden, som blev fulgt paa Pin- 
sedagen og siden efter, da de første Menighe- 
der stiftedes. Om den første Menighed hedder 
det: ,,De, som nu tog imod hans Ord, bleve 
døbte, og der føjedes samme Dag omtrent tre 
Tusind Sjæle til. (Ap. G. 2, 41)". Sætter man 

Daaben i Forgrunden og danner Menighed eller 
Kirke af hvem som helst og lader denne blive 
eet med Staten, da brydes Skriftens Orden, og 
Menigheden gøres til eet med Verden. Histo- 
rien taler sit tydelige Sprog om, hvad det fø- 
rer til. 

At der er mange troende Mennesker inden for 
Statskirken, er en glædelig Kendsgerning; men 
det retfærdiggør ikke Statskirken som Insti- 
tution. Thi selv om de ydre Rammer kan nogen- 
lunde overholdes, er det jo en Kendsgerning, 
at i en Statskirke staar de aandelige Modsæt- 
ninger saa skarpt overfor hinanden, som de i 
det hele taget kan. Deraf fremgaar klart, at det 
ikke fremmer Guds Rige at døbe Menneskene, 
naar deres Hjerter ikke er blevne fornyede ved 
Naadens Evangelium og Guds Aand. Den Mis- 
sion at fremme Guds Rige, hvilken Herren har 
overgivet til sin Menighed, kan Staten ikke over- 
tage, dertil egner den sig ikke. 

Hvad her i Korthed er udviklet, har til alle 
Tider udgjort Baptismens Kerne. De har altid 
fastholdt, at Naadens Evangelium og dets For- 
kyndelse ifølge Skriften skal have den første 
Plads i Virksomheden for Guds Riges Fremme. 
Kun de, der i Tro tager imod Naaden, bør dø- 
bes, og af disse troende og døbte bør Menighe- 
den bygges. Lige fra Reformationen, ja, forud 
for den, har Baptisterne hævdet dette. Til Ti- 
der har det kostet meget, men til Trods derfor 
har de haft Fremgang. 

I Dag udgør Baptisterne med et rundt Tal 
11 Millioner, fordelt over hele Jorden; dog fin- 
des de fleste i Amerika og England. Det tunge 
Aag af Religionstvang, som gennem tusind 
Aar hvilede paa Folkene i alle Lande, holdt med 
Magt Baptisternes Fremgang nede; men siden 
dette AÅag ved Religionsfrihed i stor Udstræk- 
ning blev fjernet, har de haft stor Fremgang. 
Her i Danmark stiftedes den første Baptist- 
menighed i 1839 af 11 Medlemmer. Den er nu 
til Trods for megen Miskendelse vokset til 31 
Menigheder med henved 6000 Medlemmer. 

Hedningemissionen, hvori Baptisterne har en 
fremskudt Plads, stadfæster deres Anskuelser. 
Det har nemlig vist sig, at i Arbejdet for at 
fremme Guds Rige blandt de hedenske Folk, 
er alle protestantiske Samfund henvist til at 
følge den Grundregel at begynde med at forkyn- 
de Evangeliet i en Form, tilpasset efter det 
Stade, hvorpaa Folket staar. Ingen tænker paa 
at begynde med at døbe Hedningerne og stifte 
Menigheder, førend der er nogle, som i Tro har 
taget imod Naadens Ord og begæret at blive 
døbt. 

Denne Kendsgerning fra Livet er et stærkt 
Vidnesbyrd om, at Baptisterne er i Overens- 
stemmelse med Sandheden, naar de hævder, at 
det frie Evangelium til alle Tider og blandt alle 
Folk bør have Førstepladsen i Virksomheden 
for Guds Rige; thi da kommer alt i Rigets 
Husholdning paa sin rette Plads. Thi naar det 

i de hedenske Lande forholder sig saaledes, 
som ovenfor nævnt, kan man med god Grund 
spørge: Fremmes Guds Rige blandt noget Folk 
paa anden Maade end ved at grunde det i Hjer- 
terne ved Evangeliet og Guds Aand? 

Man kan godt danne Kirkesamfund og Stats- 
kirke ved Hjælp af en bestemt Lære og visse 
Ceremonier; men Vejen frem for Guds Rige 
er og bliver Forkyndelsen af Naadens Evange- 
lium. Det er jo vitterligt, at Troen gaar ikke 
i Arv fra Fædrene til Børnene, og det er vit- 
terligt, at Guds Rige fremmes ikke ved Daab 
uden om Tro paa Evangeliet. Hvad Mening er 
der da i at døbe nogen, Børn eller Voksne, før 
den Dag, da de selv ønsker at aflægge deres 
Trosbekendelse og tage deres Plads blandt Guds 
Folk. 

Den Vej, som Herrens tro Tjenere fulgte, og 
hvorom vi kan læse i Skriften, den sømmer det 
sig for os at følge, eftersom der kun er een 
Vej til Frelse for alle, Naadens Vej ved Tro 
paa Jesus Kristus. 

